钦定古今图书集成/明伦汇编/氏族典/第244卷 > 张焘
## 钦定古今图书集成/明伦汇编/氏族典/第244卷 > 张焘

按《宋史张焘传》：“焘字子公，饶之德兴人，秘阁修撰根
之子也。宣和八年进士。绍兴二年，吕颐浩荐，除司勋
员外郎，迁中书舍人。言者论之，以集英殿修撰提举
江州太平观。明年，以兵部侍郎召。时金使至境，诏欲
屈己就和，施廷臣力赞和议，焘上疏力诋，秦桧患之。
焘自知得罪，托疾在告。和议成，范如圭请遣使朝八”
陵，遂命判大宗正士㒟与焘偕行。焘归，上问：“诸陵寝
如何”，焘不对，唯言“万世不可忘此贼。”上黯然。以宝文
阁学士知成都府。在蜀四年，戢贪吏，薄租赋，抚雅州
藩部，西边不惊。二十五年冬，桧死，除知建康府。居二
年，进端明殿学士。二十九年，除吏部尚书。屡以衰疾
乞骸骨。三十年，以资政殿学士致仕，寻迁太中大夫。
三十一年，复知建康府。孝宗受禅，除同知枢密院。隆
兴元年，迁参知政事，以老病不拜。后二年卒，谥“忠定。”
焘外和内刚，帅蜀有惠政，民祠之不忘。